A BIZOTTSÁG HATÁROZATA
(2007. február 20.)
a 2003/71/EK határozat alkalmazási időszakának kiterjesztése érdekében való módosításáról és a 2003/70/EK határozat hatályon kívül helyezéséről
(az értesítés a C(2007) 492. számú dokumentummal történt)
(EGT vonatkozású szöveg)
(2007/130/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Feröer-szigeteki lazacok fertőző vérszegénységének előfordulása miatt a Bizottság elfogadta a Feröer-szigeteki lazacok fertőző vérszegénységére vonatkozó egyes védőintézkedésekről szóló, 2003. január 29-i 2003/71/EK határozatot (3). Ezt a határozatot 2007. január 31-ig kell alkalmazni.
(2)
Az EK-Feröer-szigetek vegyes bizottság az egyrészről az Európai Közösség, másrészről Dánia kormánya és a Feröer-szigetek helyi kormánya között létrejött megállapodás állatorvosi kérdések tekintetében történő kiegészítéséről szóló jegyzőkönyv végrehajtási rendelkezéseinek megállapításáról szóló 1/2001 határozat módosításáról szóló, 2005. december 8-i 2/2005 bizottsági határozata (4) az egyes halbetegségek elleni védekezés céljából közösségi minimumintézkedések bevezetéséről szóló, 1993. június 24-i 93/53/EGK tanácsi irányelv (5) 15. cikke értelmében jóváhagyja a Feröer-szigetek által benyújtott, egyes állatbetegségekkel - közöttük a lazacok fertőző vérszegénységével - fertőzött halakkal kapcsolatos készenléti tervet (a továbbiakban: készenléti terv).
(3)
A készenléti terv a 93/53/EGK irányelv 6. cikkének megfelelően tartalmaz egy eltávolítási tervet és egy vakcinázási eljárást. A vakcinázást továbbra is szabályozási stratégiaként alkalmazzák. A betegségnek a nem fertőzött területekre való átterjedésének megakadályozása érdekében a 2003/71/EK határozatban előírt védőintézkedéseket a vakcinázás végéig alkalmazni kell.
(4)
A tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelv (6) előírja, hogy a tagállamok által a szóban forgó irányelv értelmében elfogadott átültető intézkedéseket 2008. augusztus 1-jétől alkalmazzák. Ennek megfelelően a 2003/71/EK határozatot a fenti említett időpont előtt felül kell vizsgálni.
(5)
A 2003/71/EK határozatot ezért módosítani kell annak érdekében, hogy alkalmazási időszakát 2007. január 31-től2008. július 31-ig kiterjesszék.
(6)
A norvégiai lazacok fertőző vérszegénységének előfordulása miatt a Bizottság elfogadta a norvégiai lazacok fertőző vérszegénységére vonatkozó egyes védőintézkedésekről szóló, 2003. január 29-i 2003/70/EK határozatot (7). Az említett határozatot 2004. február 1-jéig kellett alkalmazni. Az egyértelműség érdekében a szóban forgó határozatot feltétlenül hatályon kívül kell helyezni.
(7)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/71/EK határozat 6. cikkében a „2007. január 31.” időpont helyébe a „2008. július 31.” időpont lép.
2. cikk
A 2003/70/EK határozat hatályát veszti.
3. cikk
E határozat címzettjei a tagállamok.
Kelt Brüsszelben, 2007. február 20-án.